KLASA: UP/I-034-02/24-01/105

URBROJ: 711-02-02/05-2024-06

Zagreb, 19. prosinca 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Marka Milanovića Litre, OIB:** **…………….., zastupnika u Hrvatskom saboru do** **16. svibnja 2024.,** na 67. sjednici održanoj 19. prosinca 2024., donosi sljedeću

**ODLUKU**

1. **Propustom podnošenja imovinske kartice** **u roku od 30 dana po prestanku obnašanja dužnosti zastupnika u Hrvatskom saboru, obveznik Marko Milanović Litre počinio je povredu članka 10. stavka 2. ZSSI-a.**
2. **Za povredu iz točke I. ove izreke, obvezniku Marku Milanoviću Litri izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obvezniku Marku Milanoviću Litri da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-34105.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je utvrdilo da obveznik Marko Milanović Litre, zastupnik u Hrvatskom saboru do 16. svibnja 2024., nije u roku od 30 dana po prestanku obnašanja navedene dužnosti podnio imovinsku karticu slijedom čega je protiv navedenog obveznika otvoren predmet KLASA: UP/I-034-02/24-01/105 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 24. rujna 2024., Registar obveznika, Registar imovinskih kartica te očitovanje obveznika od 9. prosinca 2024.

Povjerenstvo je odlukom od 19. studenoga 2024. u odnosu na obveznika Marka Milanovića Litru, zastupnika u Hrvatskom saboru do 16. svibnja 2024., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a, kojom je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. studenoga 2024. KLASA: UP/I-034-02/24-01/105, URBROJ: 711-02-02/05-2024-03, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na obavijest o ispunjenju pretpostavku za pokretanje postupka očitovao dopisom koji je u Povjerenstvu zaprimljen 9. prosinca 2024. i u kojem je naveo da je 7. veljače 2024. predao redovnu imovinsku karticu te je smatrao da, s obzirom na nepromijenjeno imovinsko stanje, nema potrebe za dodatnom predajom nakon isteka mandata. Dalje je naveo da nije bio svjestan da je, neovisno o nepromijenjenom imovinskom statusu, bio dužan podnijeti novu imovinsku karticu u roku od 30 dana po prestanku obnašanja dužnosti. Tek nakon što je l. listopada 2024. dobio jasnije upute od nadležnih službi, odmah je postupio prema obvezi i predao traženu imovinsku karticu, koja je identična onoj predanoj 7. veljače 2024. budući da nije došlo do nikakvih promjena u njegovoj imovini. Napomenuo je da ne raspolaže dodatnom dokumentacijom koja bi potkrijepila razloge kašnjenja, jer se radilo isključivo o nesporazumu i nedovoljnom poznavanju konkretne obveze, a ne o namjeri ili pokušaju prikrivanja informacija te je naglasio da mu nije bila namjera prekršiti odredbe ZSSI-a. Naposljetku je izrazio spremnost na suradnju s Povjerenstvom te je iskazao žaljenje što je došlo do ove situacije uz napomenu da će u budućnosti voditi računa o pravovremenom ispunjavanju zakonskih obveza i to obveze podnošenja imovinske kartice godinu dana nakon prestanka mandata, koju planira ispuniti u propisanom roku i na ispravan način.

Uvidom u Registar obveznika, koji ustrojava i vodi Povjerenstvo, utvrđeno je da je obveznik Marko Milanović Litre do 16. svibnja 2024. obnašao dužnost zastupnika u Hrvatskom saboru.

S obzirom na navedeno, a sukladno članku 3. stavku 1. točki 3. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu u roku od 30 dana od po prestanku obnašanja dužnosti već je istu podnio 1. listopada 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Marko Milanović Litre, zastupnik u Hrvatskom saboru do 16. svibnja 2024., propustio podnijeti imovinsku karticu Povjerenstvu u roku od 30 dana po prestanku obnašanja dužnosti, već je istu podnio 1. listopada 2024., a kojim propustom je povrijedio odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, kao i o obvezniku protiv kojeg je Povjerenstvo donijelo Odluku od 23. travnja 2021. broj: 711-I-859-P-199-20/21-04-19 kojom je utvrđena povreda članka 14. stavka 1. i članka 16. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15.) i izrečena opomena, te Odluku od 27. listopada 2023. broj: 711-I-2397-P-476-22/23-04-21 kojom je utvrđena povreda članka 10. stavka 4. ZSSI-a i izrečena opomena, te uzimajući u obzir da je obveznik podnio imovinsku karticu po prestanku obnašanja dužnosti 1. listopada 2024., Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marko Milanović Litre, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana